
ROZSUDOK V MENE SLOVENSKEJ REPUBLIKY Okresný súd Vranov nad Topľou sudkyňou JUDr. Ivetou Mihókovou v právnej veci starostlivosti súdu o maloletého A. B., nar. XX.XX.XXXX, bytom pri rodičoch, zastúpeného kolíznym opatrovníkom Úradom práce, sociálnych vecí a rodiny Vranov nad Topľou, odbor sociálnych vecí a rodiny, oddelenie sociálnoprávnej ochrany detí a sociálnej kurately, Námestie slobody 5, Vranov nad Topľou, na návrh maloletej matky A. B., nar. XX.XX.XXXX, trvale bytom C. XXX, D., zastúpenej zákonnými zástupcami E. F., nar. XX.XX.XXXX, trvale bytom C. XXX, D. a A. B., nar. XX.XX.XXXX, trvale bytom C. XXX, D., toho času Ústav na výkon trestu odňatia slobody, Floriánska 18, Košice, o priznanie rodičovských práv a povinností k maloletému dieťaťu, takto rozhodol: Súd p r i z n á v a mal. matke A. B., nar. XX.XX.XXXX rodičovské práva a povinnosti vo vzťahu k osobnej starostlivosti o mal. A. B., nar. XX.XX.XXXX. Súd u s t a n o v u j e mal. A. B., nar. XX.XX.XXXX poručníka, a to starú matku mal. dieťaťa, E. F., nar. XX.XX.XXXX, bytom C. XXX, D.. Žiaden z účastníkov n e m á n á r o k na náhradu trov konania. odôvodnenie: 1. Maloletá matka sa podaným návrhom domáhala vydania rozhodnutia, ktorým by jej súd priznal rodičovské práva a povinnosti vo vzťahu k osobnej starostlivosti o maloletého A. B., nar. XX.XX.XXXX a mal. dieťaťu ustanovil poručníčku, a to starú matku maloletého dieťaťa, E. F., nar. XX.XX.XXXX. Vo svojom návrhu uviedla, že dňa XX.XX.XXXX porodila ako maloletá matka dieťa, A. B.. Otcom maloletého dieťaťa je mal. E. G., nar. XX.XX.XXXX, ktorý zatiaľ nie je zapísaný v jeho rodnom liste, otcovstvo však uznať plánuje. S otcom mal. dieťaťa žije už dlhšiu dobu v spoločnej domácnosti, v domácnosti starých rodičov mal. A. z otcovej strany. Bývajú v 2-izbovom murovanom príbytku v miestnej komunite v D.. V spoločnej domácnosti s nimi žijú aj rodičia jej druha, ich mal. dcéra a ich plnoletý syn so svojou rodinou. V domácnosti majú vytvorené vhodné podmienky pre priaznivý vývin maloletého A.. Má ukončenú povinnú školskú dochádzku, v súčasnosti je študentkou X. ročníka Strednej školy v D.. V štúdiu chce pokračovať, zároveň sa chce venovať aj starostlivosti o mal. dieťa. Vie vykonávať bežné domáce práce, aj činnosti súvisiace s osobnou starostlivosťou o maloleté dieťa. Finančne, ako aj so starostlivosťou o maloletého im v súčasnosti pomáhajú starí rodičia z otcovej strany ako aj jej matka. 2. Zákonná zástupkyňa maloletej matky s návrhom súhlasila. Zákonný zástupca sa pojednávania nezúčastnil, k návrhu sa nevyjadril, nachádza sa vo výkone trestu odňatia slobody. 3. Kolízny opatrovník odporúčal návrhu matky vyhovieť.
4. Súd vykonal dokazovanie výsluchom matky, výsluchom zákonnej zástupkyne matky, výsluchom svedka, oboznámením sa s návrhom na začatie konania, rodným listom maloletého dieťaťa, správou kolízneho opatrovníka a na základe takto vykonaného dokazovania zistil tento skutočný stav veci: 5. Podľa rodného listu sa maloletý A. B. narodil dňa XX.XX.XXXX z matky A. B., nar. XX.XX.XXXX. Otec v rodnom liste uvedený nie je. 6. Matka vo svojej výpovedi uviedla, že žije v spoločnej domácnosti s druhom E. G.. Z ich vzťahu sa narodil mal. syn, A.. Druh zatiaľ neuznal otcovstvo k synovi, ale chce tak urobiť. Aktuálne býva u druhových rodičov. Riadne zabezpečuje starostlivosť o mal. syna. Syn pije umelé mlieko. V prípade potreby jej pomôže partner, ako aj jeho matka. Ukončila povinnú školskú dochádzku, začala študovať na Strednej škole v D.. Je študentkou X. ročníka, ide o trojročné štúdium. Chce naďalej pokračovať v štúdiu vo forme individuálneho študijného plánu. Vie vykonávať bežné domáce práce, vie zabezpečovať starostlivosť o dieťa. Mal. A. je zdravý, prospieva primerane veku. 7. Zákonná zástupkyňa sa v celom rozsahu stotožnila s výpoveďou dcéry. Dcéra vie zabezpečiť starostlivosť o mal. syna. V prípade potreby jej s tým pomôže druh, aj jeho matka. Mal. vnuk je zdravý. Žiada, aby súd návrhu vyhovel. Súhlasí s funkciou poručníka pre maloletého. 8. Svedok E. G. vypovedal, že žije družným spôsobom života s matkou mal. A.. Zatiaľ neuznal otcovstvo k maloletému, ale chce tak urobiť v blízkej budúcnosti, pretože je biologickým otcom ich syna. V tomto školskom roku ukončí X. ročník základnej školy a chce pokračovať v štúdiu na Strednej škole v D.. Aktuálne nemá žiaden príjem. Pokiaľ sa týka finančných vecí, v starostlivosti o syna im pomáhajú jeho rodičia a rodičia partnerky. 9. Podľa správy kolízneho opatrovníka maloletý A. pochádza z družného vzťahu maloletej matky, A. B., nar. XX.XX.XXXX a E. G., nar. XX.XX.XXXX, ktorý nie je zapísaný v rodnom liste, je maloletý a otcovstvo chce údajne uznať. Rodičia spolu s maloletým B. bývajú už dlhšiu dobu v spoločnej domácnosti so starými rodičmi z otcovej strany G., ich mal. dcérou a dospelým synom E., jeho družkou a dvoma maloletými deťmi a tiež prastarou matkou maloletého dieťaťa. Rodina obýva murovaný príbytok, ktorý pozostáva z dvoch izieb, ktoré sú zariadené základným nevyhnutným nábytkom. V domácnosti majú zavedenú elektrinu a kúria drevom v piecke. Sanitárne zariadenie nie je súčasťou domácnosti. Bytové podmienky sú vzhľadom na počet osôb v domácnosti stiesnené, sú udržiavané na primeranej úrovni a vybavenie domácnosti zodpovedá potrebám maloletého dieťaťa. Spoluprácou s ošetrujúcou lekárkou maloletého bolo zistené, že dieťa v domácnosti maloletej matky prospieva a na váhe priberá. Do ambulancie prichádza primerane čisté, v čistom oblečení a bez známok zanedbania. Maloletá matka zabezpečuje svojmu synovi primeranú osobnú starostlivosť, zvláda úkony súvisiace so starostlivosť o novorodenca, vie ho prebaliť, okúpať, o dieťa sa vie riadne postarať. Má ukončenú povinnú školskú dochádzku, v štúdiu pokračuje na SOŠ v D.. Matke so starostlivosťou o maloletého, rovnako tak finančne pomáhajú jej rodičia, aj rodičia jej partnera. Odporúčajú vyhovieť návrhu a maloletej matke priznať rodičovské práva a povinností vo vzťahu k osobnej starostlivosti o maloleté dieťa. 10. Súd vec takto právne posúdil. 11. Podľa § 29 ods. 1 zákona č. 36/2005 Z.z. o rodine a o zmene a doplnení niektorých zákonov súd môže priznať rodičovské práva a povinnosti vo vzťahu k osobnej starostlivosti o maloleté dieťa aj maloletému rodičovi dieťaťa staršiemu ako 16 rokov, ak spĺňa predpoklady, že výkon tohto práva zabezpečí v záujme maloletého dieťaťa. 12. V zmysle § 56 ods. 1 Zákona o rodine, ak obaja rodičia maloletého dieťaťa zomreli, boli pozbavení výkonu rodičovských práv a povinností, bol pozastavený výkon ich rodičovských práv a povinností alebo nemajú spôsobilosť na právne úkony v plnom rozsahu, súd ustanoví maloletému dieťaťu poručníka, ktorý bude zabezpečovať jeho výchovu, zastupovať ho a spravovať jeho majetok. 13. Podľa § 56 ods. 2, ods. 3 Zákona o rodine poručník nie je povinný osobne sa starať o maloleté dieťa. Ak sa poručník o maloleté dieťa osobne stará, má nárok na príspevky podľa osobitného predpisu. Ak sa poručník o dieťa osobne nestará, dohliada na rozsah a spôsob starostlivosti, ktorá sa dieťaťu poskytuje.
14. Ako vyplýva z § 57 ods. 1 Zákona o rodine, ak sú rodičia maloletého dieťaťa nažive a ak to nie je v rozpore so záujmom maloletého dieťaťa, súd ustanoví za poručníka predovšetkým toho, koho navrhli rodičia, ktorých výkon rodičovských práv a povinností bol pozastavený. Ak niet takej osoby, súd ustanoví za poručníka niekoho z príbuzných alebo blízkych osôb maloletého dieťaťa alebo jeho rodiny alebo inú fyzickú osobu. 15. V zmysle § 58 ods. 1, ods. 2 Zákona o rodine v rozhodnutí o ustanovení poručníka súd uvedie konkrétny rozsah majetku, ktorý bude poručník spravovať, spôsob nakladania s ním a lehoty, v ktorých je poručník povinný predkladať súdu správy o nakladaní s majetkom maloletého dieťaťa a správy o maloletom dieťati. Pri výkone správy majetku maloletého dieťaťa poručníkom sa použije osobitný predpis. Správa o nakladaní s majetkom maloletého dieťaťa obsahuje najmä informácie o výnosoch, investíciách, ako aj účel a výšku výdavkov a príjmov súvisiacich s týmto majetkom. Správa o maloletom dieťati obsahuje najmä informácie o jeho zdravotnom stave, jeho vzdelávaní a o osobitných potrebách. 16. Podľa § 58 ods. 3, ods. 4, ods. 5 Zákona o rodine poručník je povinný vykonávať svoju funkciu riadne a v najlepšom záujme maloletého dieťaťa. Za jej riadny výkon zodpovedá súdu. Rozhodnutie poručníka týkajúce sa každej podstatnej veci maloletého dieťaťa vyžaduje schválenie súdu. Súd sústavne sleduje spôsob výkonu funkcie poručníka a najmenej dvakrát do roka v súčinnosti s obcou a orgánom sociálnoprávnej ochrany výkon funkcie poručníka hodnotí. Za porušenie povinností pri spravovaní majetku maloletého dieťaťa zodpovedá poručník podľa všeobecných predpisov o náhrade škody. 17. Podľa § 58 ods. 6 Zákona o rodine po zániku poručníctva je poručník povinný predložiť súdu záverečný účet zo správy majetku maloletého dieťaťa najneskôr do dvoch mesiacov po zániku svojho poručníctva. 18. Vykonaným dokazovaním mal súd za preukázané, že maloletá matka sa o svoje dieťa riadne stará a pri tejto starostlivosti jej pomáhajú starí rodičia mal. dieťaťa. Matka spolu s mal. dieťaťom žije v domácnosti rodičov svojho druha. Starí rodičia mal. dieťaťa z oboch strán matke dieťaťa pomáhajú nielen so starostlivosťou o maloleté dieťa, ale aj po finančnej stránke. Matka maloletého dieťaťa má vytvorené vhodné podmienky pre zdravý vývin dieťaťa. Maloleté dieťa je zdravé a fyzicky, ako aj psychicky prospieva. Maloletá matka je spôsobilá vykonávať všetky úkony súvisiace s osobnou starostlivosťou, preto súd rozhodol tak, že maloletej matke priznal rodičovské práva a povinnosti vo vzťahu k osobnej starostlivosti o maloletého A. B.. 19. V danom prípade dospel súd z výsledkov vykonaného dokazovania k záveru, že maloletému dieťaťu je potrebné ustanoviť poručníka. Matka je maloletá, a teda nemá spôsobilosť na právne úkony v plnom rozsahu. Otec v rodnom liste maloletého dieťaťa uvedený nie je. V zmysle vyššie citovaných zákonných ustanovení, ak rodičia nie sú spôsobilí na právne úkony v plnom rozsahu, súd musí ustanoviť maloletému dieťaťu poručníka, ktorý bude zabezpečovať jeho výchovu, zastupovať ho a spravovať jeho majetok Berúc do úvahy tieto skutočnosti súd ustanovil za poručníčku starú matku maloletého dieťaťa, ktorá s ustanovením jej osoby za poručníčku pre maloleté dieťa súhlasila. 20. O trovách konania súd rozhodol podľa § 52 Civilného mimosporového poriadku, v zmysle ktorého žiaden z účastníkov nemá nárok na náhradu trov konania, ak tento zákon neustanovuje inak. Poučenie: Proti tomuto rozsudku je prípustné odvolanie do 15 dní odo dňa jeho doručenia na Krajský súd v Prešove prostredníctvom tunajšieho súdu. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie možno odôvodniť (§ 365 CSP) len tým, že
a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu uvedenú v odseku 1, ak táto vada mala vplyv na rozhodnutie vo veci samej. Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní.

